Diepkloof-tak besoek Groot Brakrivier Polisiestasie Traumakamer | Vroue-Landbouvereniging van Kaapland
Home/Diepkloof Tak, News/Diepkloof-tak besoek Groot Brakrivier Polisiestasie Traumakamer
Datum: 29 Junie 2016
Lede van die Diepkloof VLV-tak het op Woensdag 29 Junie besoek afgelê by die Groot Brakrivier Polisiestasie se Traumakamer. Lede is deur Johan van die GPF (Gemeenskapspolisieforum) verwelkom by die skoon en netjiese, pragtig ingerigte, Traumakamer.
Johan verduidelik dat sodra 'n slagoffer van aanranding, gesinsgeweld, molestering of verkragting by die polisiestasie aanmeld, sy of hy na die traumakamer gebring word. 'n Opgeleide berader word gekontak, koffie of tee word aan die slagoffer aangebied, die slagoffer word gekalmeer en beraad, waarna 'n polisiebeampte 'n verklaring in die privaatheid van die Traumakamer afneem.
Elke verkragtingslagoffer word voorsien van 'n verkragtingslagofferpakkie, wat sy saamneem na die hospitaal, waar sy deur 'n geneesheer ondersoek word. Na die ondersoek word haar broekie as bewysstuk ingeneem. Sy mag haar na die ondersoek gaan was en dit is waarom die polisie die pakkies voorsien. Sy het dan 'n skoon broekie om aan te trek. 'n Verkragtingslagofferpakkie bestaan uit 'n ziplocksakkie waarin 'n sanitere doekie, broekie, waslap, seep, sneesdoekies, tandepasta en tandeborsel is.
VLV-lede het benodigdhede geskenk vir die slagofferpakkies
Lede is daarna na Tafeltjiedek restaurant waar hulle ingewag is deur sers. Chantelle Marais en van die beraders. 'n Skyfievertoning wat van sers. Marais se werk en die projekte wat hul in die gemeenskap aanpak om misdaad te probeer bekamp, toelig, is vertoon. Sers. Marais vertel wat haar werk behels en hoe sy fondse bekom het om die Traumakamer so goed in te rig. Die Traumakamer is haar en die beraders, wie vrywillig diens lewer, se trots.